দলীপ ট্রফির ম্যাচ লাইভ টেলিকাস্টের কথা ঘোষণা BCCI-এর

ওয়েব ডেস্ক : চলছে দলীপ ট্রফি (Duleep Trophy)। তাতে খেলছেন একাধিক তারকা ক্রিকেটার। তবে হচ্ছে না এমন গুরুত্বপূর্ণ টুর্নামেন্টের লাইভ টেলিকাস্ট। তা নিয়ে ভারতীয় ক্রিকেট বোর্ড তথা বিসিসিআই (BCCI)-এর উপর ক্ষোভ উগরে দিয়েছিলেন সমর্থকরা। এই পরিস্থিতিতে চাপে পড়ে নিজেদের সিদ্ধান্ত বদল করল তারা। যার ফলস্বরুপ দলীপ ট্রফির লাইভ টেলিকাস্টের কথা জানালেন বোর্ড সেক্রেটারি দেবজিৎ সইকিয়া।

তবে সব ম্যাচ নয়। বরং ১৪-১৫ সেপ্টেম্বর আয়োজিত হতে চলেছে দলীপ ট্রফির (Duleep Trophy) ফাইনাল। আর এই ম্যাচই সম্প্রচার করার আশ্বাস দিয়েছেন বোর্ড সেক্রেটারি দেবজিৎ সইকিয়া। তিনি বলেছেন, দলীপ ট্রফির ফাইনাল ম্যাচ দেখানো হবে। সম্প্রচারকদের সঙ্গে ১০০ দিন ঘরোয়া ক্রিকেট ম্যাচ দেখানোর চুক্তি হয়েছে। ফলে লাইভ টেলিকাস্টের জন্য বেশ কিছু ঘরোয়া ক্রিকেটের ম্যাচ বেছে নেওয়া হবে।

আরও খবর : RR ছেড়ে KKR-এ যোগ দিচ্ছেন রাহুল দ্রাবিড়? শুরু জল্পনা

প্রসঙ্গত, দলীপ ট্রফির দুই ম্যাচে অসাধারণ পারফরম্যান্স করেছেন বোলার থেকে শুরু করে ব্যাটসম্যানরা। লাইভ সম্প্রচার না হওয়ার কারণে তা দেখতে পাননি ক্রিকেটপ্রেমীরা। যেমন আকিব নবির ২৮ রান দিয়ে ৫ উইকেট। মানিষির ৬ উইকেট। পাশপাশি এই টুর্নামেন্টে ২০৩ রান করেছেন দানিশ মালেওয়াড়ে। ১৯৮, ১২৫ ও ১৫০ রান করেছেন অঙ্কিত কুমার, রজত পতিদার ও আয়ুষ বাদোনি।

তবে এতো ভালো ভালো ম্যাচ চললেও কেন শুধু ফাইনাল ম্যাচের লাইভ টেলিকাস্ট করা হবে তা নিয়ে প্রশ্ন তুলেছেন অনেক সমর্থক। অনেক ক্রিকেটপ্রেমীরা হতাশ হয়ে পড়েছেন। কারণ বহু তারকা ক্রিকেটারকে তারা খেলতে দেখতে পারবেন না। তবে দলীপ ট্রফির গত মরশুমে প্রতিটা ম্যাচ সম্প্রচারিত হয়েছিল।